מלטה יוק

**מציאות וירטואלית, שיכתוב ההיסטוריה, מוסר כפול – בבית מדרשם של הפונדמנטליסטים משמאל ומימין**

שולמית אלוני אמרה בזמנו שבשביל השלום היא מוכנה לחבוש שטריימל ושהיא מרגישה כמו כ"ט בנובמבר עם חתימת הסכמי אוסלו. ועוד, למען אוסלו שפוטי אוסלו איתרגו את דרעי האסיר המושחת וצירפו אותו לקואליציה וגנבו את הקולות שניתנו לרפול על מנת לשחד שלושה עריקים שיצטרפו אליהם. חשבתי שכבר ראינו הכל במוסר הכפול שהתבטאתי עליו בהרחבה בספרי "הרפובליקה השנייה של ישראל" ובמיוחד בעקבות העצרת שהייתה בערב יום הזיכרון עם המחבלים בנאום הקוואזי בית, עד שקיבלתי הזמנה לשמוע ב- 17.2 את אולמרט, ראש הממשלה הכי מושחת בישראל, אסיר ועבריין מורשע, שחטאיו "נעלמו" בקורות החיים שבהזמנה, כי הם חיים במציאות מקבילה שבה כל מי שמצייץ על שלום מטוהר מכל השחיתויות, אי יווני, דרעי, אולמרט, עריקי רפול... מוכנים להיכנע לסחטנות החרדים שתהרוס את המדינה, לעקור מאות אלפי יהודים מבתיהם, לאתרג את מכחיש השואה אבו מאזן, להחזיר ללב המדינה את הארכי טרוריסט ערפאת עם עשרות אלפי מחבלים, רק למען חיזיון התעתועים של הקמת מדינת טרור נוספת לזו שבעזה שיורה עלינו אלפי טילים, כ"ט בנובמבר של המופתי ובני הברית של היטלר.

האדמירל הטורקי שאיבד את הצפון ולא כבש את מלטה כי הוא לא מצא אותה, חזר למולדתו ואמר שמלטה לא קיימת או בטורקית מלטה יוק. חסידי ארץ ישראל השלמה המשיחיים חיים במציאות מדומה שבה הם טוענים שעם פלשתינאי יוק, לא קיים, והם רוצים לספח את יהודה ושומרון ולהפוך אותנו למדינת אפרטהייד אם הפלשתינאים לא יקבלו זכויות אזרח או למדינה לא יהודית של כל אזרחיה עם רוב פלשתינאי אם הם יקבלו זכויות אזרחיות. מנגד, הסהרורים של אוסלו משכתבים את ההיסטוריה, אינתיפאדה שניה יוק, אלף הרוגים ויותר בגלל אוסלו יוק, השחיתויות של אולמרט, דרעי וכל המושחתים שאותרגו יוק, האיום הקיומי של חוסר האינטגרציה של החרדים יוק, הסרבנות הפלשתינאית לכל ההצעות "הנדיבות" של ברק, אולמרט, שרון, רבין וקלינטון יוק. הם גם ממציאים בהזמנה מושג חדש בדיני חוזים – אם אתה לא מסכים ולא מסרב ההצעה עדיין "נותרת באוויר" במציאות המדומה שבה גם גבולות 1948 באוויר, או גם 1947, כי אנו הרי באווירת כ"ט בנובמבר, אך שכחנו את "מדינת היהודים".

שמעתי פעמים רבות את הטיעון המופרך שהסכם השלום ש"כמעט" נחתם בין אבו מאזן לאולמרט לא נחתם בגלל קונספירציה ימנית, השתדלות יתר של המשטרה והפרקליטות, לפיה טפלו על אולמרט אישומי סרק וסילקו אותו מראשות הממשלה על מנת שלא יעשה שלום. זאת אותה משטרה ואותה פרקליטות שנתניהו טוען שטופלים עליו אישומי סרק על מנת לסלק את הימין מהשלטון. וברור לפי הקונספיראטיבים שרבין נרצח בהשראת נתניהו על מנת שלא ישלים את תהליך השלום עם הפלשתינאים, אומרים 'הרצחת וגם ירשת' ובאותה נימה טוענים שהקורונה היא שפעת עם יחסי ציבור ומסרבים להתחסן, אוהבים חיות אך שונאים ניאנדרטלים ומסכנים חיי מיליונים. לחצי מהעם יש דם על הידיים כי הם רצחו את רבין, קראו לו נאצי ועמדו על המרפסת, יש עליהם אות קיין בדיוק כמו היהודים שרצחו את ישו. ואלמלי רבין נרצח, אלמלי הדיחו את אולמרט, אלמלי שרון חטף שבץ מוחי (גם זו קונספירציה של הימנים? אם לא – אז לפחות פולסא דנורא), אם לסבתא היו גלגלים היה כבר שלום מזמן, והא ראיה כאשר נסוגונו מעזה יש שלום עם החמאס ולא יורים עלינו טילים, וכאשר נסוגונו מיו"ש לא היו אלף הרוגים ולא היינו צריכים לכבוש מחדש את הגדה. ומה שמדהים זה שביידן ורוב אירופה קונים את הנרטיב המופרך הזה, כי זה נשמע יפה.

כל חיי נזהרתי מלהיות פאנאטי, פונדמנטליסט, בעל אידיאה פיקס, עם מוסר כפול, טופל אשמות סרק, עם אג'נדה קונספירטיבית. אני אולי היחידי בישראל שמחזיק בתואר דוקטור עם תיזה באתיקה עסקית אך למרות זאת אני לא טוען שהשחיתות היא בעיה קיומית של ישראל. להבדיל מאבירי המוסר (הכפול), המצפון והצדק, משכתבי האמת ההסטורית, החושבים שהם היחידים שנבראו "בצלם" וכל השאר נאנדרטלים ומטפסים על עצים, שטוענים שיש רק בעיה קיומית אחת "הכיבוש" ולמענה הם מוכנים לחבוש שטריימל, לחבור למושחתים, לנאצים, לקיים עצרות עם טרוריסטים ולהחזיר אותם באלפיהם ללב המדינה. אני מנסה לחשוב בצורה רב מערכתית ומאתר שורה של בעיות (18 ח"י בעיקרי מצע הרפובליקה השנייה), שהאינטגרציה של החרדים היא האקוטית שבהן אך אינה היחידה. גם השחיתות, גם הניאו ליברליזם, גם זיהום הסביבה, גם הפשיעה, חיסול מדינת הרווחה תוך פגיעה אנושה בבריאות ובחינוך, ו... גם הכיבוש הן בעיות קרדינליות. אך לא פותרים את הבעיות האלה עם סיסמאות כ- "שתי מדינות לשני עמים" ועם נוכלים ומתעתעים כערפאת ואבו מאזן והמאותרגים, אלא עם פתרונות מעשיים אך מורכבים כפי שפירטתי באריכות בספריי ובקצרה במצע, במאמרים ובפוסטים. ואולי בכל זאת יש בעיה אחת, בסיסית, שאם נפתור אותה ייפתרו כל השאר – סילוק מנהיגות "יש עבר" של כל הפונדמנטליסטים החרדים והערבים, מימין ומשמאל, הביביסטים, הניאו ליברלים, האיסלאמיסטים, המשיחיים, הפופוליסטים והמושחתים, אם אנו חפצי חיים.